**Dôvodová správa**

**Všeobecná časť**

Z pohľadu súčasnej vlády je jednou z dôležitých sociálnych výziev vyplývajúcich z jej programového vyhlásenia vytváranie predpokladov na zvyšovanie kvality života občanov a celkovej životnej úrovne. K naplneniu tohto cieľa má prispieť aj navrhovaná úprava na zmenu sumy poskytovaného vianočného príspevku.

Zároveň dochádza k nastaveniu podmienok posudzovania nároku na vianočný príspevok spravodlivejším spôsobom, a to tým, že sa bude prihliadať aj na dôchodky vyplácané z cudziny, na dôchodky vyplácané zo systému starobného dôchodkového sporenia a dôchodky vyplácané z osobitného systému sociálneho zabezpečenia policajtov a vojakov. Takáto právna úprava zabezpečí, aby bol vianočný príspevok poskytovaný v skutočne odôvodnených prípadoch.

 Predloženým vládnym návrhom zákona sa navrhuje

zvýšenie sumy vianočného príspevku a zmena koeficientu vo vzorci na výpočet vianočného príspevku,

na účely posúdenia nároku na vianočný príspevok zohľadnenie súm dôchodkov vyplácaných zo systému starobného dôchodkového sporenia, z osobitného systému sociálneho zabezpečenia policajtov a vojakov a z cudziny,

jednorazové zvýšenie sumy vianočného príspevku poberateľov s najnižšími dôchodkami v roku 2014.

 Základným zámerom predloženého vládneho návrhu je jednorazové zvýšenie vianočného príspevku pre poberateľov nízkych dôchodkov, pričom ostatné zmeny, ktoré sú trvalého charakteru, nemajú vplyv na celkové výdavky určené na vianočný príspevok.

 Vládny návrh zákona je v súlade s Ústavou Slovenskej republiky, s ostatnými zákonmi, s medzinárodnými zmluvami a inými medzinárodnými dokumentmi, ktorými je Slovenská republika viazaná.

  Vplyv vládneho návrhu zákona na rozpočet verejnej správy, na podnikateľské prostredie, na hospodárenie obyvateľstva, na sociálnu inklúziu, rovnosť príležitostí a rodovú rovnosť, na zamestnanosť, na životné prostredie a na informatizáciu spoločnosti je uvedený v doložke vybraných vplyvov.